For en måned siden – mens afsløringerne af Harvey Weinsteins sexchikane og overgreb i den amerikanske filmbranche var kommet på den globale dagsorden, og MeToo-bevægelsen fik kvinder til at berette om deres egne erfaringer på sociale medier – holdt Zentropa en branchemiddag i Avedøre for internationale producere, agenter og filmfonde.

Filmselskabet havde på det tidspunkt selv været genstand for en MeToo-historie i dansk og udenlandsk presse, da sangerinden Björk på Facebook havde skrevet om sine oplevelser med instruktøren Lars von Trier og det, hun beskrev som sexchikane under indspilningerne til filmen ’Dancer in the Dark’.

Under branchemiddagen blev debatten om sexchikane i filmbranchen – og på Zentropa – mødt med latterliggørelse. Det fortæller ti internationale producere i en fælles erklæring, hvori de på det skarpeste tager afstand fra det danske filmselskabs ledelse og dens adfærd under middagen: